**ΒΑΣΙΚΕΣ ΠΡΟΝΟΙΕΣ ΤΩΝ ΠΕΡΙ ΔΙΑΧΕΙΡΙΣΗΣ ΘΕΜΑΤΩΝ ΑΣΦΑΛΕΙΑΣ ΚΑΙ ΥΓΕΙΑΣ ΣΤΗΝ ΕΡΓΑΣΙΑ ΚΑΝΟΝΙΣΜΩΝ ΤΟΥ 2021**

**(Κ.Δ.Π. 158/2021)**

**1. ΓΕΝΙΚΑ - ΕΙΣΑΓΩΓΗ**

Κάθε εργοδότης ή αυτοεργοδοτούμενο πρόσωπο έχει υποχρεώσεις που επιβάλλονται από τις διατάξεις των **«**[**περί Διαχείρισης Θεμάτων Ασφάλειας και Υγείας στην Εργασία Κανονισμών του 2021**](http://www.mlsi.gov.cy/mlsi/dli/dliup.nsf/all/21060B06AD2E039AC2257E03004124A5/$file/KDP158-2021.PDF?openelement)**»** ([**Κ.Δ.Π 158/2021**](http://www.mlsi.gov.cy/mlsi/dli/dliup.nsf/all/21060B06AD2E039AC2257E03004124A5/$file/KDP158-2021.PDF?openelement)). Οι Κανονισμοί αυτοί ενοποιούν και αντικαθιστούν τις διατάξεις των περί Διαχείρισης Θεμάτων Ασφάλειας και Υγείας στην Εργασία Κανονισμών του 2002 (Κ.Δ.Π. 173/2002) και των περί Επιτροπών Ασφάλειας στους Χώρους Εργασίας Κανονισμών του 1997 (Κ.Δ.Π. 134/1997), οι οποίοι έχουν καταργηθεί.

Ο εργοδότης ή το αυτοεργοδοτούμενο πρόσωπο, όπου ισχύει, έχει υποχρέωση να εφαρμόζει τις πιο κάτω γενικές αρχές πρόληψης, σύμφωνα με το άρθρο 13(3) των [**περί Ασφάλειας και Υγείας στην Εργασία Νόμων**:](http://www.mlsi.gov.cy/mlsi/dli/dliup.nsf/all/1F0F98BA16BA0DA4C2257DE10030EB6C/$file/Law_Safety_and_Health_Enopoiimenos_1996_2020%20Final.pdf?openelement)

1. αποφυγή των κινδύνων,
2. εκτίμηση των κινδύνων που δεν μπορούν να αποφευχθούν,
3. καταπολέμηση των κινδύνων στην πηγή τους,
4. προσαρμογή της εργασίας στον άνθρωπο, ειδικότερα όσον αφορά τη διαμόρφωση των θέσεων εργασίας καθώς και την επιλογή των εξοπλισμών εργασίας και των μεθόδων εργασίας και παραγωγής προκειμένου ιδίως να μετριασθεί η μονότονη και ρυθμικά επαναλαμβανόμενη εργασία και να μειωθούν οι επιπτώσεις της στην υγεία,
5. παρακολούθηση της εξέλιξης της τεχνολογίας,
6. αντικατάσταση του επικίνδυνου από το μη επικίνδυνο ή το λιγότερο επικίνδυνο,
7. ανάπτυξη μιας ενιαίας και συνολικής πολιτικής πρόληψης, η οποία να καλύπτει την τεχνολογία, την οργάνωση της εργασίας, τις συνθήκες εργασίας, τις σχέσεις μεταξύ των κοινωνικών εταίρων και την επίδραση των παραγόντων που συνδέονται με το εργασιακό περιβάλλον,
8. προτεραιότητα στη λήψη μέτρων ομαδικής προστασίας σε σχέση με τα μέτρα ατομικής προστασίας, και
9. παροχή των κατάλληλων οδηγιών στα πρόσωπα στην εργασία.

Για την αποτελεσματική πρόληψη και διαχείριση των κινδύνων ο εργοδότης ή το αυτοεργοδοτούμενο πρόσωπο έχει υποχρέωση να διαχειρίζεται τα θέματα Ασφάλειας και Υγείας (Α&Υ) στην εργασία ώστε να διασφαλίζει τη σταθερή βελτίωση των συνθηκών εργασίας, των μεθόδων εργασίας και των μέσων που χρησιμοποιούνται για τη διεκπεραίωση των εργασιών, καθώς και τη συνεχή αναβάθμιση του εξοπλισμού και των μηχανημάτων σύμφωνα με τις εξελίξεις της τεχνολογίας.

Με βάση τις πρόνοιες των πιο πάνω Κανονισμών, κάθε εργοδότης ή αυτοεργοδοτούμενο πρόσωπο πρέπει, μεταξύ άλλων, να διαθέτει Γραπτή Εκτίμηση των Κινδύνων ([**ΓΕΚ**](http://www.mlsi.gov.cy/mlsi/dli/dliup.nsf/pagerr_gr/pagerr_gr?OpenDocument)) και να εφαρμόζει Σύστημα Διαχείρισης των Κινδύνων με απώτερο σκοπό την εξάλειψη ή μείωση των ατυχημάτων, επαγγελματικών ασθενειών και επικίνδυνων συμβάντων στον χώρο εργασίας.

Επιπρόσθετα, ο εργοδότης ορίζει γραπτώς πρόσωπα, τα οποία αποτελούν την Εσωτερική Υπηρεσία Προστασίας και Πρόληψης ([**ΕΣΥΠΠ**](http://www.mlsi.gov.cy/mlsi/dli/dliup.nsf/All/9F1582EBA76780CBC2257E0A0039580A/$file/ORISMOS_KATHIKONTA_ESYPP_.doc)), εκπαιδεύει τους εργοδοτουμένους του και διαβουλεύεται με τους εργοδοτουμένους ή/και τους αντιπροσώπους τους σε θέματα Α&Υ στην εργασία, Αυτές οι υποχρεώσεις του εργοδότη αποτελούν απαραίτητες προϋποθέσεις για τη δημιουργία θετικής κουλτούρας Α&Υ.

Οι δραστηριότητες προστασίας και πρόληψης για τη διαχείριση των κινδύνων και γενικά όλων των θεμάτων Α&Υ διεκπεραιώνονται εσωτερικά στην επιχείρηση από τα μέλη της ΕΣΥΠΠ. Επιπρόσθετα, ο εργοδότης μπορεί να απευθυνθεί εκτός της επιχείρησής του σε εγκεκριμένους συμβούλους, οι οποίοι προσφέρουν [Εξωτερικές Υπηρεσίες Προστασίας και Πρόληψης](http://www.mlsi.gov.cy/mlsi/dli/dliup.nsf/pager7_gr/pager7_gr?OpenDocument) ([**ΕΞΥΠΠ**](http://www.mlsi.gov.cy/mlsi/dli/dliup.nsf/pager7_gr/pager7_gr?OpenDocument)) για να τον βοηθήσουν στην οργάνωση και τη διεξαγωγή των δραστηριοτήτων προστασίας και πρόληψης των κινδύνων στον χώρο εργασίας του.

**2. ΓΡΑΠΤΗ ΕΚΤΙΜΗΣΗ ΤΩΝ ΚΙΝΔΥΝΩΝ (ΓΕΚ)**

Τα προληπτικά και προστατευτικά μέτρα πρέπει να καθορίζονται με βάση τη Γραπτή Εκτίμηση Κινδύνου **(**[**ΓΕΚ**](http://www.mlsi.gov.cy/mlsi/dli/dliup.nsf/pagerr_gr/pagerr_gr?OpenDocument)).

Ο εργοδότης ή το αυτοεργοδοτούμενο πρόσωπο οφείλει να διαθέτει κατάλληλη και επαρκή ΓΕΚ των υφιστάμενων κινδύνων στον χώρο εργασίας, στους οποίους μπορεί να εκτεθούν οι εργοδοτούμενοί του ή το ίδιο και εφόσον είναι δυνατό, των κινδύνων στους οποίους μπορεί να εκτεθούν πρόσωπα που δεν εργοδοτούνται από αυτόν / αυτό. Η ΓΕΚ πρέπει να επανεξετάζεται και όταν απαιτείται, να αναθεωρείται, όπως σε περίπτωση αλλαγής ή εισαγωγής νέων διεργασιών, νέων μεθόδων εργασίας, διαδικασιών, ουσιών, εγκαταστάσεων, υποστατικών, χώρων και εξοπλισμών, και εργατικού ατυχήματος ή επικίνδυνου συμβάντος ή επαγγελματικής ασθένειας.

Για την ετοιμασία της ΓΕΚ λαμβάνονται υπόψη οι κίνδυνοι που μπορεί να προκύψουν από διάφορες πηγές, όπως οι διεργασίες παραγωγής, η τροποποίηση, ο καθαρισμός και η συντήρηση χώρων εργασίας / εξοπλισμών / εγκαταστάσεων, η χρήση μηχανικών, ηλεκτρικών και ηλεκτρονικών εγκαταστάσεων ή εξοπλισμών και η ύπαρξη φυσικών, χημικών, βιολογικών, ψυχοκοινωνικών, εργονομικών, καρκινογόνων, μεταλλαξιογόνων και άλλων βλαπτικών παραγόντων.

Η ΓΕΚ αναφέρεται σε κάθε συγκεκριμένο κίνδυνο και περιλαμβάνει όλες τις πηγές κινδύνου, τα πρόσωπα που επηρεάζονται (π.χ. χειριστές, συντηρητές, προσωπικό καθαρισμού, επισκέπτες), τα μέτρα που ήδη έχουν ληφθεί και τα πρόσθετα μέτρα (οργανωτικά και τεχνικά) που πρέπει να ληφθούν, καθώς και τα πρόσωπα που είναι υπεύθυνα για την εφαρμογή των μέτρων αυτών.

Στα μέτρα αυτά περιλαμβάνονται, μεταξύ άλλων, η παροχή εκπαίδευσης, η εγκατάσταση εξοπλισμού, οι μέθοδοι εργασίας, καθώς και το υλικό ή ο εξοπλισμός προστασίας που πρέπει να χρησιμοποιηθεί. Η εφαρμογή των μέτρων πρέπει να διασφαλίζεται μέσω διαδικασιών, εσωτερικών Κανόνων / Οδηγιών και δράσεων που καθορίζονται στο Σύστημα Διαχείρισης των Κινδύνων.

Στα έγγραφα της ΓΕΚ θα πρέπει να αναφέρεται, μεταξύ άλλων, το όνομα και η ιδιότητα του προσώπου που την ετοίμασε, καθώς και η ημερομηνία ετοιμασίας και η ημερομηνία αναθεώρησής της. Τυπικό παράδειγμα ΓΕΚ βρίσκεται αναρτημένο στην ιστοσελίδα του ΤΕΕ [**εδώ**](http://www.mlsi.gov.cy/mlsi/dli/dliup.nsf/2390D374A028538AC2258446003C825C/$file/Deigma_Graptis_%20Ektimisis_Kindinon.doc) για κατάλληλη χρήση από κάθε ενδιαφερόμενο.

Τα έγγραφα της ΓΕΚ, σε περίπτωση που ετοιμάζονται ή αναθεωρούνται από ΕΞΥΠΠ, υπογράφονται και σφραγίζονται από το πρόσωπο που τα ετοίμασε, το δε όνομα του προσώπου αυτού και η ημερομηνία της αρχικής εκτίμησης των κινδύνων, καθώς και της επανεξέτασής της πρέπει να σημειώνονται με σαφήνεια στα έγγραφα.

Τα έγγραφα της ΓΕΚ θα πρέπει να υπογράφονται από τον εργοδότη / αυτοεργοδοτούμενο πρόσωπο για σκοπούς ενημέρωσης και αποδοχής.

**3. ΣΥΣΤΗΜΑ ΔΙΑΧΕΙΡΙΣΗΣ ΤΩΝ ΚΙΝΔΥΝΩΝ (ΣΔΚ)**

Το ΣΔΚ περιλαμβάνει, μεταξύ άλλων, -

1. Την πολιτική του εργοδότη ή του αυτοεργοδοτούμενου προσώπου για τα θέματα Α&Υ, καθώς και τις διευθετήσεις για την κατάλληλη κοινοποίηση και ενημέρωση όλων των εργοδοτουμένων και των συνεργατών του.
2. Διευθετήσεις και διαδικασίες για την οργάνωση, τον αποτελεσματικό προγραμματισμό υλοποίησης, την εφαρμογή, τον έλεγχο, την παρακολούθηση και την αναθεώρηση των προληπτικών και προστατευτικών μέτρων που καθορίζονται με βάση τη ΓΕΚ.
3. Τα ονόματα των μελών της ΕΣΥΠΠ, καθώς και τα ονόματα και τα καθήκοντα των εργοδοτουμένων που ορίζονται για να διεκπεραιώνουν τις διαδικασίες παρακολούθησης των μέτρων.
4. Τα στοιχεία της εκπαίδευσης των εργοδοτουμένων σε θέματα Α&Υ.
5. Τις διευθετήσεις και τις διαδικασίες για τον χειρισμό εκτάκτων περιστατικών μέσω ενός σχεδίου Έκτακτης Ανάγκης για εκκένωση των χώρων εργασίας σε περίπτωση πυρκαγιάς ή άλλου επείγοντος περιστατικού έκθεσης των εργαζομένων σε σοβαρό και άμεσο κίνδυνο.
6. Τις διευθετήσεις για την τήρηση αρχείων που προβλέπονται από τη νομοθεσία για Α&Υ στην εργασία.
7. Όπου εφαρμόζεται, όσον αφορά στην εκτέλεση [**κατασκευαστικών έργων / εργασιών**](http://www.mlsi.gov.cy/mlsi/dli/dliup.nsf/All/55439241CD65B6E6C2257E6C00347996?OpenDocument)**,** τις διευθετήσεις για τον ορισμό Συντονιστή Ασφάλειας και Υγείας [**Μελέτης**](http://www.mlsi.gov.cy/mlsi/dli/dliup.nsf/All/D6C643EC05B4D84EC2257E6C0035934E?OpenDocument) και [**Εκτέλεσης**](http://www.mlsi.gov.cy/mlsi/dli/dliup.nsf/All/9E1D5B2211EC4CEAC2257E6C0035B358?OpenDocument), τη διασφάλιση εκπόνησης και εφαρμογής του [**Σχεδίου Ασφάλειας και Υγείας**](http://www.mlsi.gov.cy/mlsi/dli/dliup.nsf/All/947BEDB41C0AD05CC2257E6C00355F86?OpenDocument) και την κατάρτιση του [**Φακέλου Ασφάλειας και Υγείας**](http://www.mlsi.gov.cy/mlsi/dli/dliup.nsf/All/F31E63137EEFE1B6C2257E6C00357F3B?OpenDocument), σύμφωνα με τις πρόνοιες του Κανονισμού 5 των περί Ασφάλειας και Υγείας στην Εργασία (Ελάχιστες Προδιαγραφές για Προσωρινά ή Κινητά Εργοτάξια) Κανονισμών.
8. Διευθετήσεις και διαδικασίες που διασφαλίζουν ότι τηρούνται όλα τα αναγκαία έγγραφα και αποδεικτικά στοιχεία που να τεκμηριώνουν ότι εφαρμόζεται το Σύστημα αυτό.

**4. ΕΙΔΙΚΟ ΑΡΧΕΙΟ ΑΣΦΑΛΕΙΑΣ ΚΑΙ ΥΓΕΙΑΣ (ΕΑΑΥ)**

Κάθε εργοδότης ή αυτοεργοδοτούμενο πρόσωπο πρέπει να τηρεί Ειδικό Αρχείο Ασφάλειας και Υγείας (ΕΑΑΥ), στο οποίο να καταχωρούνται όλα τα στοιχεία που αφορούν τα θέματα Α&Υ σύμφωνα με το εγκεκριμένο έντυπο για το περιεχόμενο του [**ΕΑΑΥ**](http://www.mlsi.gov.cy/mlsi/dli/dliup.nsf/All/4DA25C0694ABB94BC225874B0040D8B3?OpenDocument)**.**

**5. ΕΣΩΤΕΡΙΚΗ ΥΠΗΡΕΣΙΑ ΠΡΟΣΤΑΣΙΑΣ ΚΑΙ ΠΡΟΛΗΨΗΣ (ΕΣΥΠΠ)**

Ο εργοδότης οφείλει να ορίσει πρόσωπα, για (i) να ασχολούνται με τις δραστηριότητες προστασίας και πρόληψης των επαγγελματικών κινδύνων που υπάρχουν ή μπορεί να δημιουργηθούν στην εγκατάσταση, στο υποστατικό ή/και στην επιχείρησή του και (ii) να του παρέχουν συμβουλευτική βοήθεια για τη λήψη προληπτικών και προστατευτικών μέτρων για την προστασία των εργοδοτουμένων και άλλων προσώπων στον χώρο εργασίας. Τα πρόσωπα αυτά αποτελούν την [**ΕΣΥΠΠ**](http://www.mlsi.gov.cy/mlsi/dli/dliup.nsf/All/9F1582EBA76780CBC2257E0A0039580A/$file/ORISMOS_KATHIKONTA_ESYPP_.doc). Τα πρόσωπα που αποτελούν τα μέλη της ΕΣΥΠΠ φαίνονται στο πιο κάτω διάγραμμα:

**ΕΣΩΤΕΡΙΚΗ ΥΠΗΡΕΣΙΑ ΠΡΟΣΤΑΣΙΑΣ ΚΑΙ ΠΡΟΛΗΨΗΣ**

**(ΕΣΥΠΠ)**

**Λειτουργός Ασφάλειας και**

**Αναπληρωτής Λειτουργός Ασφάλειας**

Εργοδοτούμενοι >200

**Υπεύθυνος Ασφάλειας και**

**Αναπληρωτής Υπεύθυνος Ασφάλειας**

Εργοδοτούμενοι ≤ 200

ή

**Υπεύθυνος**

Πυροπροστασίας,

Πυρόσβεσης και Εκκένωσης των Χώρων Εργασίας

**Πρόεδρος**

Επιτροπής Ασφάλειας

(όπου

εφαρμόζεται)

**Υπεύθυνος**

Πρώτων

Βοηθειών

Ο Λειτουργός Ασφάλειας ασχολείται επί πλήρους απασχόλησης με τα θέματα Α&Υ ενώ ο Αναπληρωτής Λειτουργός Ασφάλειας, ο Υπεύθυνος Ασφάλειας και ο Αναπληρωτής Υπεύθυνος Ασφάλειας σε μερική απασχόληση.

Τα μέλη της ΕΣΥΠΠ δεν επιτρέπεται να υφίστανται δυσμενή μεταχείριση ή διακρίσεις από τον εργοδότη λόγω των δραστηριοτήτων τους στον τομέα της προστασίας και της πρόληψης των κινδύνων ή/και των άλλων σχετικών με τα καθήκοντά τους δραστηριοτήτων.

Ο εργοδότης οφείλει να παρέχει στα μέλη της ΕΣΥΠΠ κατάλληλο χρόνο, τα απαιτούμενα μέσα και τον αναγκαίο εξοπλισμό, καθώς και κατάλληλη και επαρκή εκπαίδευση σε θέματα Α&Υ για να εκτελούν αποτελεσματικά τα καθήκοντά τους. Η απαιτούμενη εκπαίδευση των μελών της ΕΣΥΠΠ καθορίζεται στο περί Διαχείρισης Θεμάτων Ασφάλειας και Υγείας στην Εργασία (Εκπαίδευση Εργοδοτουμένων, Αυτοεργοδοτουμένων, Μελών της ΕΣΥΠΠ, Αντιπροσώπων Ασφάλειας και Μελών Επιτροπών Ασφάλειας) Διάταγμα του 2021 ([**Κ.Δ.Π. 238/2021**](http://www.mlsi.gov.cy/mlsi/dli/dliup.nsf/all/21060B06AD2E039AC2257E03004124A5/$file/KDP_238_2021.pdf?openelement)).

Σε περίπτωση που εργοδότης εργοδοτεί λιγότερα από πέντε (5) πρόσωπα, μπορεί να αναλάβει ο ίδιος τις δραστηριότητες προστασίας και πρόληψης, όπως αυτές ορίζονται στους «[περί Διαχείρισης Θεμάτων Ασφάλειας και Υγείας στην Εργασία Κανονισμούς του 2021](http://www.mlsi.gov.cy/mlsi/dli/dliup.nsf/all/21060B06AD2E039AC2257E03004124A5/$file/KDP158-2021.PDF?openelement)». Για να το πράξει αυτό, πρέπει να διαθέτει τον εξοπλισμό, καθώς και τα μέσα και τα αναγκαία ακαδημαϊκά και επαγγελματικά προσόντα, όπως επαρκή κατάρτιση, πείρα ή γνώση και άλλες ικανότητες, που θα του επιτρέψουν να ασχολείται κατάλληλα και επαρκώς με τις δραστηριότητες αυτές.

**7. ΕΞΩΤΕΡΙΚΕΣ ΥΠΗΡΕΣΙΕΣ ΠΡΟΣΤΑΣΙΑΣ ΚΑΙ ΠΡΟΛΗΨΗΣ (ΕΞΥΠΠ)**

Σε περίπτωση που ο εργοδότης δεν έχει διαθέσιμες επαρκείς δυνατότητες, ούτε και τα κατάλληλα πρόσωπα στον χώρο εργασίας του για την επαρκή οργάνωση και διεξαγωγή των δραστηριοτήτων προστασίας και πρόληψης, μπορεί να απευθύνεται και σε [**ΕΞΥΠΠ**](http://www.mlsi.gov.cy/mlsi/dli/dliup.nsf/pager7_gr/pager7_gr?OpenDocument) για την οργάνωση και διεξαγωγή των δραστηριοτήτων αυτών, οι οποίες πρέπει να τυγχάνουν της έγκρισης του Αρχιεπιθεωρητή, δηλαδή του Διευθυντή του Τμήματος Επιθεώρησης Εργασίας.

Η ανάθεση εργασιών σε ΕΞΥΠΠ δεν απαλλάσσει τον εργοδότη από την υποχρέωσή του να έχει ΕΣΥΠΠ που θα διεξάγουν τις δραστηριότητες προστασίας και πρόληψης και θα αναλαμβάνουν την υλοποίηση και παρακολούθηση του Συστήματος Διαχείρισης των Κινδύνων .

**8. ΣΥΝΕΡΓΑΣΙΑ ΚΑΙ ΣΥΝΤΟΝΙΣΜΟΣ ΕΡΓΟΔΟΤΩΝ / ΑΥΤΟΕΡΓΟΔΟΤΟΥΜΕΝΩΝ**

Όλα τα φυσικά ή νομικά πρόσωπα, τα οποία μοιράζονται τον ίδιο χώρο εργασίας οφείλουν να συνεργάζονται μεταξύ τους, να συντονίζουν τις δραστηριότητες τους σε θέματα προστασίας και πρόληψης των κινδύνων και να αλληλοενημερώνονται για τους κινδύνους στον χώρο εργασίας. Τα πρόσωπα αυτά δεν έχουν μόνο ευθύνη για την Α&Υ των εργοδοτουμένων τους ή των ιδίων αλλά είναι όλοι συνυπεύθυνοι για την προστασία από τους κινδύνους οποιουδήποτε προσώπου ευρίσκεται στον χώρο εργασίας τους ή στον χώρο διεξαγωγής των δραστηριοτήτων τους.

**9. ΔΙΑΒΟΥΛΕΥΣΗ ΚΑΙ ΣΥΜΜΕΤΟΧΗ ΤΩΝ ΕΡΓΟΔΟΤΟΥΜΕΝΩΝ**

**9.1 Γενικά**

Η διαβούλευση μεταξύ του εργοδότη και των εργοδοτουμένων του ή / και των αντιπροσώπων τους συμβάλλει σε σημαντικό βαθμό στη δημιουργία ασφαλούς και υγιούς περιβάλλοντος εργασίας και βοηθά στην ανάπτυξη συνείδησης / κουλτούρας Α&Υ. Ο εργοδότης πρέπει να διαβουλεύεται με τους εργοδοτούμενούς του όταν πρόκειται να:

(α) προβεί σε αλλαγές που θα επηρεάσουν ουσιαστικά την Α&Υ στην εργασία τους, π.χ. σε περίπτωση εισαγωγής νέων μεθόδων εργασίας, διαδικασιών και εξοπλισμού,

(β) προβεί σε διευθετήσεις για διορισμό των προσώπων που αποτελούν την ΕΣΥΠΠ, για να ασχολούνται με τις δραστηριότητες προστασίας και πρόληψης των κινδύνων,

(γ) διοργανώσει εκπαιδευτικά προγράμματα για θέματα Α&Υ, και να

(δ) εφαρμόσει νέα τεχνολογία, η οποία θα έχει επιπτώσεις στην Α&Υ των εργοδοτουμένων του.

**9.2 Επιτροπή Ασφάλειας - Αντιπρόσωποι Ασφάλειας**

Το εργαλείο διαβούλευσης αποτελεί η εκλογή / ο ορισμός / η επιλογή Αντιπροσώπων Ασφαλείας και η σύσταση και λειτουργία **Επιτροπής Ασφάλειας** (ΕΑ), όπου εφαρμόζεται. Ο εργοδότης πρέπει να διασφαλίζει ότι η ΕΑ αποτελείται από τα πιο κάτω πρόσωπα:



**Όσον αφορά στη σύσταση και λειτουργία της ΕΑ, ο εργοδότης οφείλει να διασφαλίσει, μεταξύ άλλων, ότι -**

(α) Εκλέγονται ή επιλέγονται οι αντιπρόσωποι ασφάλειας από τους εργοδοτούμενους.

(β) Η θητεία των μελών της ΕΑ είναι τριετής και μπορεί να ανανεώνεται χωρίς περιορισμούς.

(γ) Η ΕΑ συνεδριάζει σε χρονικά διαστήματα που επιβάλλει η φύση των δραστηριοτήτων που διεξάγονται στον χώρο εργασίας ή εκτάκτως, όταν ζητηθεί γραπτώς από τους αντιπρόσωπους ασφάλειας ή από τον πρόεδρο ή από τον εργοδότη ή ύστερα από ατύχημα / επικίνδυνο συμβάν / άλλο σοβαρό περιστατικό. Οι συνεδρίες πραγματοποιούνται τουλάχιστον μια φορά κάθε εξάμηνο.

(δ) Τα πρακτικά των συνεδριάσεων καταχωρούνται στο Ειδικό Αρχείο Α&Υ.

(ε) Παρέχονται στους αντιπρόσωπους ασφάλειας και στα υπόλοιπα μέλη της ΕΑ όλες οι αναγκαίες πληροφορίες και οδηγίες για την ασφαλή και χωρίς κινδύνους διεξαγωγή των δραστηριοτήτων τους.

(στ) Τα μέλη της ΕΑ εκτελούν τα καθήκοντά τους κατά τη διάρκεια των συνηθισμένων ωρών εργοδότησης, χωρίς μισθολογική απώλεια.

(ζ) Δεν προκαλείται οποιαδήποτε δυσμενής συνέπεια στους αντιπροσώπους ασφάλειας και στα μέλη της ΕΣΥΠΠ λόγω της εκτέλεσης των δραστηριοτήτων τους.

(η) Λαμβάνονται όλα τα ευλόγως εφικτά μέτρα για την υλοποίηση των εισηγήσεων των μελών της ΕΑ, για τα οποία υπήρξε συμφωνία μεταξύ αυτού ως εργοδότη και των μελών της ΕΑ.

**10. ΕΚΠΑΙΔΕΥΣΗ ΕΡΓΟΔΟΤΟΥΜΕΝΩΝ ΓΙΑ ΘΕΜΑΤΑ Α&Υ**

Ο εργοδότης οφείλει να παρέχει σε κάθε εργοδοτούμενο /η κατάλληλη και επαρκή εκπαίδευση στον τομέα της Α&Υ, ιδίως υπό μορφή πληροφοριών και οδηγιών που αφορούν ειδικά στη θέση εργασίας ή στα καθήκοντά του / της κατά την –

(α) πρόσληψη,

(β) τυχόν μετάθεση ή αλλαγή των καθηκόντων,

(γ) εισαγωγή ή αλλαγή εξοπλισμού εργασίας,

(δ) εισαγωγή μιας νέας τεχνολογίας, και

(ε) εισαγωγή νέων ή αλλαγή υφιστάμενων συστημάτων ή μεθόδων εργασίας στους χώρους εργασίας.

Ο εργοδότης πρέπει να φροντίζει ώστε η εκπαίδευση αυτή να προσαρμόζεται στην εξέλιξη των κινδύνων και στην εμφάνιση νέων κινδύνων και να επαναλαμβάνεται σε τακτά χρονικά διαστήματα, εφόσον απαιτείται.

Η εκπαίδευση, πληροφόρηση και καθοδήγηση, η οποία σε καμία περίπτωση δεν βαρύνει οικονομικά τους εργοδοτούμενους, πρέπει να παρέχεται κατά την ώρα εργασίας εντός ή εκτός της εγκατάστασης, του υποστατικού ή της επιχείρησης, εκτός αν οι Εργοδοτούμενοι συμφωνήσουν με τον εργοδότη τους για την εφαρμογή άλλης διευθέτησης.

Όσον αφορά στις θεματικές ενότητες και στη διάρκεια της εκπαίδευσης των μελών της ΕΣΥΠΠ και των αντιπροσώπων ασφάλειας αυτά καθορίζονται στο περί Διαχείρισης Θεμάτων Ασφάλειας και Υγείας στην Εργασία (Εκπαίδευση Εργοδοτουμένων, Αυτοεργοδοτουμένων, Μελών της ΕΣΥΠΠ, Αντιπροσώπων Ασφάλειας και Μελών Επιτροπών Ασφάλειας) Διάταγμα του 2021 ([**Κ.Δ.Π. 238/2021**](http://www.mlsi.gov.cy/mlsi/dli/dliup.nsf/all/21060B06AD2E039AC2257E03004124A5/$file/KDP_238_2021.pdf?openelement)).

Συγκεκριμένα, η διάρκεια της εκπαίδευσης των αντιπροσώπων ασφάλειας και των μελών της ΕΣΥΠΠ, καθορίζεται ως ακολούθως:

|  |  |  |
| --- | --- | --- |
| **Αντιπρόσωποι Ασφάλειας (μέλη των Επιτροπών Ασφάλειας)** |  | **6 ώρες** |
|  |  |  |
| **Λειτουργός Ασφάλειας** |  | **130 ώρες** |
|  |  |  |
| **Αναπληρωτής Λειτουργός Ασφάλειας** |  | **35 ώρες** |
|  |  |  |
| **Υπεύθυνος Ασφάλειας** |  | **35 ώρες** |
|  |  |  |
| **Αναπληρωτής Υπεύθυνος Ασφάλειας** |  | **35 ώρες** |
|  |  |  |
| **Υπεύθυνος για την Πυροπροστασία, Πυρόσβεση και Εκκένωση των Χώρων** |  | **35 ώρες** |
|  |  |  |
| **Υπεύθυνος για τις Πρώτες Βοήθειες** |  | **35 ώρες** |
|  |  |  |
| **Πρόεδρος της Επιτροπής Ασφάλειας** |  | **35 ώρες** |
|  |  |  |
| **Άλλα πρόσωπα που ορίζονται από τον εργοδότη ως μέλη της ΕΣΥΠΠ** |  | **35 ώρες** |

Παρόλο ότι, για τον Αναπληρωτή Λειτουργό Ασφάλειας απαιτείται εκπαίδευση 35 ωρών, για να είναι αυτός σε θέση να χειρίζεται με επάρκεια τα θέματα ασφάλειας και υγείας, σε περίπτωση απουσίας του Λειτουργού Ασφάλειας, συστήνεται όπως στο πρόσωπο αυτό δίνεται κάθε δυνατή ευκαιρία και διευκόλυνση ώστε να ολοκληρώσει την επιμόρφωσή τουστα θέματα επαγγελματικής ασφάλειας και υγείας ελάχιστης συνολικής διάρκειας 130 ωρών, δηλαδή αντίστοιχης διάρκειας που απαιτείται για τον Λειτουργό Ασφάλειας, συμμετέχοντας σε εξειδικευμένα προγράμματα σε θέματα Α&Υ.

**ΙΑΝΟΥΑΡΙΟΣ 2022 ΤΜΗΜΑ ΕΠΙΘΕΩΡΗΣΗΣ ΕΡΓΑΣΙΑΣ**